Volébòl : Gwadloup adan chanpyona di mond!!! - GWAKAFWIKA REVOLISYON\nVolébòl : Gwadloup adan chanpyona di mond!!!\nPar SHAKA (Gwakafwika) dans Èspò le 1 Octobre 2012 à 15:01\nEkip nasyonal Gwadloup pannan match a-y douvan\nSirinam. Sé tifi-la ké paré-yo pou dézyèm tou-la\nki kay jwé lanné pwochenn.\nPou prèmyé fwa adan listwa a-y, ékip nasyonal Gwadloup a volébòl pé jwé kalifikasyon pou on...chanpyona di mond!!! E wi, ki moun té pé imajiné sa? Nou poko menm endépandan é nou ja ka fasadé èvè rèstan a Karayib-la pou on plas adan on chanpyona di mond!\nWi kanmarad, apré taèkwondo-la, sé aprézan volébòl Gwadloup ki a lendikatif prézan adan on tounwa mondyal.\nAn sèktanm pasé, ékip Gwadloup a sé madanm-la férayé Sirinam douvan péyi òganizatè-la, Trinidad é Bahamas. Yo bout dézyèm a poul A a zòn NORCECA-la dèyè Trinidad. Gwadloup kalifyé-y pou dézyèm tou-la ki kay jwé an 2013.\nSé nonm-la kant a-yo kay adan on tounwa Sendomeng pou yo éséyé kalfyé-yo pou dézyèm tou a zòn NORCECA-la. On kalifikasyon ki dwèt menné adan chanpyona di mond 2014 an péyi Polòn. Ekip nasyonal Gwadloup ké bouwé èvè Sendomeng, Bawbad é Ayiti.\nChanpyona di mond a volébòl madanm 2014 (Faz final-la ké jwé an Itali)\nEliminatwa : Zòn NORCECA\nGwoup 1 : (Panamaribo-Sirinam)\n01/09/12 : Trinidad é Tobago - Bahamas 3-1 (25-20 25-15 21-25 25-15)\nSirinam - Gwadloup 2-3 (25-18 25-14 17-25 22-25 8-15)\nTrinidad é Tobago - Gwadloup 3-0 (25-17 25-14 25-13)\nSirinam - Bahamas 3-0 (25-22 25-15 25-15)\n02/09/12 : Gwadloup - Bahamas 3-1 (16-25 25-21 25-15 25-18)\nSirinam - Trinidad é Tobago 1-3 (19-25 25-21 17-25 6-25)\nSirinam - Bahamas 3-0 (25-23 25-19)\nTrinidad é Tobago - Gwadloup 3-0 (25-6 25-14 25-13)\n* Trinidad é Tobago, Gwadloup, Sirinam ka kalifyé-yo pou dézyèm tou-la.